Virallinen lehti nro C 158 , 25/05/1998 s. 0075



KIRJALLINEN KYSYMYS E-3274/97 komissiolle esittäjä(t): Gianni Tamino (V) (20. lokakuuta 1997) Aihe: Italian ottama poikkeus teurastamoissa Kiireellisistä määräyksistä metsäpalojen kansallisesta torjunnasta sekä toiminnasta väestön, ympäristön ja maatalouden suojelemiseksi 16.7.1997 säädetyn lain 228, jolla saatetaan voimaan muutoksineen 19.5.1997 annettu lakiasetus 130, 6 b artiklassa on jälleen kerran lykätty teurastamoiden hygienia- ja terveysstandardien, sekä tuoreen lihan tuotannon ja myynnin terveyskysymysten yhteensovittamisen määräaikoja. Teurastamot eivät vieläkään ole toimeenpanneet 29.7.1991 annettujen direktiivien 91/497/ETY ((EYVL L 268, 24.9.1991, s. 69. )) ja 91/498/ETY ((EYVL L 268, 24.9.1991, s.105. )) määräyksiä, jotka siirrettiin osaksi Italian lainsäädäntöä asetuksella 286, 18.4.1994. Tietääkö komissio tästä, ja mikä on sen mielipide? Jos todetaan yhteisön lainsäädännön selkeä laiminlyönti, aikooko komissio tehdä kanteen Italiaa vastaan? Komission jäsenen Franz Fischlerin komission puolesta antama vastaus (24. marraskuuta 1997) Terveysvaatimukset tuoreen lihan tuottamiselle ja markkinoille saattamiselle on annettu neuvoston direktiivillä 64/433/ETY ((EYVL 121, 29.7.1964. )), sellaisena kuin se on muutettuna neuvoston direktiiveillä 91/497/ETY ((EYVL L 268, 24.9.1991, s. 105. )) ja 95/23/EY ((EYVL L 243, 11.10.1995. )). Sisämarkkinoiden toteuttamista silmällä pitäen tuoreen lihan tuotantoa ja markkinoille saattamista koskevien sääntöjen soveltamisalaa laajennettiin direktiivillä 91/497/ETY kattamaan kansalliset markkinat. Näissä säännöissä otettiin huomioon, etteivät jotkut laitokset voisi täyttää kaikkia uusia vaatimuksia 1. päivään tammikuuta 1993 mennessä. Jotta vältettäisiin laitosten äkillinen sulkeminen, jäsenvaltiot hyväksyivät tietyin neuvoston direktiivissä 91/498/ETY säädetyin edellytyksin periaatteen, joka koskee yhteisön terveysvaatimuksista poikkeamista rajatuissa tapauksissa ja väliaikaisesti ennen 1. päivää tammikuuta 1992 toiminnassa olleissa laitoksissa. Poikkeaminen oli mahdollista 31. päivään joulukuuta 1995 asti. Direktiivillä 95/23/EY sallittiin viranomaisten antaa poikkeusluvan saaneille teurastamoille lisäaikaa vaatimusten täyttämiseen. Tällöin toiminnanharjoittajan on osoitettava viranomaista tyydyttävällä tavalla, että hän on yrittänyt noudattaa tämän direktiivin säännöksiä, mutta ei ole voinut itsestään riippumattomista syistä noudattaa alun perin asetettuja määräaikoja. Tässä direktiivissä säädettiin myös pieniä yrityksiä (vuosittainen tuotantomäärä enintään 1000 eläinyksikköä) koskevista erityisvaatimuksista (poikkeuksista) sääntöjen täytäntöönpanovaikeuksien välttämiseksi. Nämä poikkeukset koskevat rakenteellisia vaatimuksia. Lisäksi direktiivillä 64/433/ETY sallittiin sellaisia teurastamoja koskeva poikkeus, jotka käsittelevät vuodessa enintään 2 000 eläinyksikköä. Poikkeuksesta päätettäessä otetaan huomioon erityiset maantieteelliset olot ja infrastruktuuriolosuhteet jäsenvaltioissa. Jäsenvaltiolle voidaan niiden pyynnöstä antaa lupa soveltaa pieniä teurastamoja (1 000 eläinyksikköä vuodessa) koskevia vaatimuksia näihin teurastamoihin, jos ne sijaitsevat alueilla, jotka kärsivät tietyistä maantieteellisistä rajoitteista tai joilla esiintyy toimitusvaikeuksia. Mahdollisten terveysongelmien toteamiseksi tarvitaan lisätietoja laitosten koosta ja ongelmien laadusta. Komissiolla ei ole tietoja terveysongelmista, jotka liittyvät tuoreen lihan tuotannon ja markkinoille saattamisen sääntöjen soveltamiseen Italiassa. Tilanteen selvittämiseksi komissio tulee ottamaan yhteyttä Italian viranomaisiin pyytääkseen näiltä lisätietoja asiasta.